#### Predkladacia správa

 Podľa § 3 ods. 1 zákona č. 185/2002 Z. z. o Súdnej rade Slovenskej republiky a o zmene a doplnení niektorých zákonov Súdna rada Slovenskej republiky má 18 členov. Troch z nich volí Národná rada Slovenskej republiky.

 Členom Súdnej rady, zvoleným Národnou radou, uplynie funkčné obdobie 22. mája 2012.

 Predseda Národnej rady Slovenskej republiky listom vyzval oprávnené subjekty, aby návrhy kandidátov na členov Súdnej rady, podávali Ústavnoprávnemu výboru Národnej rady Slovenskej republiky v lehote **do 31. januára 2012.**

 Kandidáti musia spĺňať podmienky ustanovené v čl. 141a ods. 2 ústavy a v § 3 ods. 2 zákona o Súdnej rade. Členom Súdnej rady môže byť len osoba, ktorá je bezúhonná, má vysokoškolské právnické vzdelanie a najmenej 15 rokov odbornej praxe.

 V určenom termíne poslanci predložili **dva návrhy.**

 Ústavnoprávny výbor prerokoval návrhy 1. februára 2012 na svojej 58. schôdzi. Uznesením č. 364 konštatoval, že kandidáti (Mgr. Dušan **Čimo,** JUDr. Soňa **Mesiarkinová**) **spĺňajú** ustanovené podmienky.

Odporučil vykonať akt voľby podľa ustanovení zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a volebného poriadku o voľbe a odvolávaní funkcionárov, schváleného uznesením Národnej rady Slovenskej republiky zo 17. júna 2011 č. 498 a v súlade s nimi navrhol ďalší postup, vrátane spôsobu hlasovania.

Ak dvaja navrhnutí kandidáti nebudú zvolení, vykonať podľa čl. 15 volebného poriadku **opakovanú voľbu, do ktorej postupujú obaja.**

Podľa čl. 7 ods. 2 volebného poriadku hlasovať použitím hlasovacieho lístku.